Document ID: 31987R1999

*****
ΚΑΝΟΝΙΣΜΟΣ (ΕΟΚ) αριθ. 1999/87 ΤΗΣ ΕΠΙΤΡΟΠΗΣ
της 7ης Ιουλίου 1987
για παρέκκλιση από τον κανονισμό (ΕΟΚ) αριθ. 2729/81 όσον αφορά την έκδοση των πιστοποιητικών εξαγωγής που περιλαμβάνουν προκαθορισμό της επιστροφής στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως το άρθρο 13 παράγραφος 3,
Εκτιμώντας:
ότι ο κανονισμός (ΕΟΚ) αριθ. 2729/81 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3812/85 (4), έχει προβλέψει στο άρθρο 10 ότι τα πιστοποιητικά εξαγωγής που περιλαμβάνουν προκαθορισμό της επιστροφής εκδίδονται την πέμπτη εργάσιμη ημέρα μετά την ημέρα αιτήσεως, εφόσον δεν έχουν ληφθεί ιδιαίτερα μέτρα κατά τη διάρκεια της προθεσμίας αυτής·
ότι ο κανονισμός (ΕΟΚ) αριθ. 1826/87 της Επιτροπής (5), προκειμένου να αποφευχθούν κερδοσκοπικές ενέργειες και διαταράξεις των αγορών, έχει προβλέψει μια αναστολή από την 1η Ιουλίου 1987 της δυνατότητας προκαθορισμού του επιπέδου της επιστροφής σε ορισμένους γεωργικούς τομείς·
ότι στον τομέα του γάλακτος οι αιτήσεις για την έκδοση πιστοποιητικών εξαγωγής υποβλήθηκαν πριν από την 1η Ιουλίου 1987 · ότι σε εφαρμογή του άρθρου 10 του κανονισμού (ΕΟΚ) αριθ. 2729/81, θα έπρεπε να υπάρξει άρνηση για την αίτηση που υποβλήθηκε από τις 24 Ιουνίου· ότι, λαμβάνοντας υπόψη το γεγονός ότι οι τιμές για την περίοδο 1987/1988 στον τομέα του γάλακτος και των γαλακτοκομικών προϊόντων παραμένουν στο ίδιο επίπεδο με εκείνο της προηγούμενης περιόδου, δεν εκδηλώνεται ο κίνδυνος κερδοσκοπικών ενεργειών· ότι θα πρέπει κατά συνέπεια να υπάρξει παρέκκλιση, για τις αιτήσεις που υποβλήθηκαν κατά την περίοδο από 24 έως 30 Ιουνίου 1987, από την εφαρμογή του άρθρου 10 του κανονισμού (ΕΟΚ) αριθ. 2729/81·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 10 παράγραφος 1 του κανονισμού (ΕΟΚ) αριθ. 2729/81, τα πιστοποιητικά εξαγωγής, που περιλαμβάνουν προκαθορισμό της επιστροφής για τα προϊόντα που υπάγονται στη διάκριση 04.02 Α ΙΙ β) καθώς και στην κλάση 04.03 του κοινού δασμολογίου, εκδίδονται την πέμπτη εργάσιμη ημέρα μετά την ημέρα υποβολής της αιτήσεως, εφόσον οι αιτήσεις υποβλήθηκαν κατά τη διάρκεια της περιόδου από 24 έως 30 Ιουνίου 1987 συμπεριλαμβανομένης.
Άρθρο 2
Ο παρών κανονισμός αρχίζει να ισχύει την ημέρα της δημοσιεύσεως του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιουλίου 1987.

Labels: 3
17